## Zakon o izmjenama i dopunama Zakona o prekršajima

### NN 105/2004 (28.7.2004.), Zakon o izmjenama i dopunama Zakona o prekršajima

# HRVATSKI SABOR

if !supportEmptyParas endif

2027

Na temelju članka 88. Ustava Republike Hrvatske,
donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O PREKRŠAJIMA

Proglašavam Zakon o izmjenama i dopunama Zakona
o prekršajima, koji je donio Hrvatski sabor na sjednici 15. srpnja 2004.
godine.

Broj: 01-081-04-2503/2
Zagreb, 21. srpnja 2004.

Predsjednik
Republike Hrvatske
**Stjepan Mesić,** v. r.

## ZAKON

### O IZMJENAMA I DOPUNAMA ZAKONA O PREKRŠAJIMA

Članak
1.

U Zakonu o prekršajima
(»Narodne novine«, br. 88/02. i 122/02.) u članku 30. stavak 1. mijenja se i
glasi:

»(1) Novčana kazna ne
može biti propisana niti izrečena u iznosu manjem od 300,00 kuna niti većem od
15.000,00 kuna za fizičke osobe, odnosno u iznosu manjem od 5.000,00 kuna niti
većem od 500.000,00 kuna za pravne osobe.«

Članak 2.

Članak 32. mijenja se i
glasi:

»(1) Zakonom se ne može
propisati globa u utvrđenom iznosu manjem od 50,00 kuna ni u utvrđenom iznosu
većem od 500,00 kuna za fizičke osobe, odnosno u utvrđenom iznosu manjem od
500,00 kuna ni u utvrđenom iznosu većem od 10.000,00 kuna za pravne osobe.

(2) Odlukom Županijske
skupštine i Skupštine grada Zagreba, te odlukom općinskog i gradskog vijeća ne
može biti propisana globa u utvrđenom iznosu manjem od 50,00 kuna ni u utvrđenom
iznosu većem od 200,00 kuna za fizičke osobe, odnosno u utvrđenom iznosu manjem
od 500,00 kuna ni u utvrđenom iznosu većem od 1.000,00 kuna za pravne osobe.

(3) Službena osoba je
ovlaštena prema počinitelju primijeniti globu na mjestu počinjenja prekršaja u
propisanom utvrđenom iznosu za tu prekršajnu sankciju.«

Članak 3.

U članku 36. stavak 4. briše se.

Dosadašnji stavak 5. postaje stavak 4.

Članak 4.

U članku 42. iza stavka 3. dodaje se novi stavak
4. koji glasi:

»(4) Zakonom se može za određene prekršaje
propisati obvezna primjena zaštitne mjere zabrane upravljanja motornim
vozilom.«

Dosadašnji stavak 4. koji postaje stavak 5.
mijenja se i glasi:

»(5) Primjena
negativnih bodova za počinjene prekršaje protiv sigurnosti prometa može dovesti
i do oduzimanja vozačke dozvole koja se smatra zaštitnom mjerom prestanka
važenja vozačke dozvole.«

Članak 5.

U članku 138. stavak 4.
mijenja se i glasi:

»(4) Mjere opreza može
naložiti i policija po odredbama propisanim ovim Zakonom, a mjeru oduzimanja
vozačke dozvole u roku od trideset dana na način propisan posebnim zakonom. Do
isteka toga roka policija može izdati prekršajni nalog ili podnijeti zahtjev za
pokretanje prekršajnog postupka.«

Iza stavka 4. dodaje se
novi stavak 5. koji glasi:

»(5) Mjeru opreza
oduzimanja vozačke dozvole može naložiti i policija u trajanju i na način
propisan posebnim zakonom. Nakon isteka toga roka policija može od prekršajnog
suda zatražiti produljenje mjere opreza oduzimanja vozačke dozvole ako je
postavljen zahtjev za pokretanje prekršajnog postupka.«

Dosadašnji stavak 5.
postaje stavak 6.

Članak 6.

Ovaj Zakon stupa na
snagu osmoga dana od dana objave u »Narodnim novinama.«

Klasa: 740-04/04-01/01
Zagreb, 15. srpnja 2004.

HRVATSKI SABOR

Predsjednik
Hrvatskoga sabora
**Vladimir** **Šeks****,** v. r.

Odluka, NN 105/2004-2027